Internasionale Verslag – 13 Mei 2020 - Corona Krisissentrum
Tuis / COVID-19 / Internasionale Verslag – 13 Mei 2020
Internasionale Verslag – 13 Mei 2020
Teen vanoggend het 4,34 miljoen mens wêreldwyd positief vir die koronavirus getoets. Dit is 0,56% van die wêreldbevolking. Sowat 293 000 mense is weens COVID-19 oorlede. Dit is 0,0037% van die wêreldbevolking. Hier is vandag se internasionale nuus oor die koronapandemie:
Verbruikerspryse in die VSA het in April met 0,8% gedaal, die grootste daling sedert die 2007-finansiële krisis. Verbruikerspryse het in Maart ook gedaal. Voedselpryse het egter die afgelope paar weke in die VSA, soos in talle ander lande in die wêreld, skerp gestyg met 'n styging van 2,6% in April. Dit is die grootste styging in voedselpryse in een maand in die VSA sedert Februarie 1974. Die grootste styging was in die prys van vleis (4,3%), graanprodukte (2,9%) en vrugte en groente (1,5%).
Die Amerikaanse federale regering se begrotingstekort het in die twaalf maande tot April 2020 tot 'n rekord 1,935 triljoen dollar toegeneem. Dié jaarlike begrotingstekort is byna dubbel die tekort van 1,037 triljoen dollar vir die 12 maande tot Maart 2020. Regeringspandering het in April tot 979,71 miljard dollar toegeneem, die grootste styging in spandering in een maand in die geskiedenis van die VSA. Verlede jaar was die gemiddelde spandering van die federale regering in een maand 384 miljard dollar. Die federale regering se inkomste het in April met 55% tot 241,86 miljard dollar op 'n jaar-op-jaar grondslag afgeneem. Dit is veral weens 'n skerp afname in belastinginkomste. Intussen het die President van die Federale Reserwebank van Richmond, een van twaalf federale reserwebanke in die VSA, gister gesê dat hy oortuig is dat die onderpunt van die ekonomiese afswaai bereik is en die Amerikaanse ekonomie reeds begin herstel het.
Dr Anthony Fauci, die Direkteur van die Nasionale Instituut vir Allergieë en Aansteeklike Siektes in die VSA en leidinggewende figuur in President Trump se korona-taakspan, het Dinsdag in 'n verhoor voor die Senaat gesê dat die heropening van die Amerikaanse ekonomie en die uitfasering van inperkingsmaatreëls in deelstate versigtig benader moet word met 'n sterk fokus op opsporing en toetsing. Fauci het saam met ander senior gesondheidsorg amptenare van die Trump-administrasie voor die Senaat se Komitee vir Gesondheid, Onderwys en Arbeid getuig. Admiraal Brett Giroir, die assistent-sekretaris vir Gesondheid by die Amerikaanse Departement van Gesondheid en Menslike Dienste (HHS) het getuig dat die Amerikaanse regering gereed is om meer as 12 miljoen Amerikaners oor die volgende vier weke vir die koronavirus te toets. Teen September sal die federale regering in samewerking met die deelstate daagliks tot 1,7 miljoen toetse kan doen. Dr Fauci het ook gesê dat hy optimisties is oor die ontwikkeling van 'n teenmiddel teen die koronavirus teen die einde van die jaar.
Intussen het President Donald Trump hom geskaar by sake-ondernemings soos Tesla wat in weerwil van inperkingsmaatreëls, wat hulle verhoed om produksie te hervat, dit wel doen. Trump het op sosiale media sake-ondernemings aangemoedig om te heropen. Hy het ook in 'n reeks Twitter-boodskappe aanvalle op meer as 20 opponente geloods en verskeie individue van misdade beskuldig. Dit volg na 'n rampspoedige mediakonferensie Maandag waarin hy in 'n woordewisseling met 'n joernalis van Asiaties-Amerikaanse afkoms, Weijia Jiang, voorgestel het dat sy eerder haar vrae aan China gaan stel. Wiang wat vir CBS News werk, het aan Trump gevra waarom hy dink dat die VSA die beste land in terme van toetsing vir die koronavirus is. Trump het die afgelope tyd uitvalle met verskeie joernaliste tydens sy daaglike mediakonferensie gehad.
'n Verslag van die Amerikaanse Kongres se Kommissie vir die Ekonomiese en sekuriteitsoorsig tussen die VSA en China het bevind dat die Wêreldgesondheidsorganisasie (WGO) se weiering om met Taiwan saam te werk tot onnodige lewensverlies aanleiding gegee het. Die kommissie het gister 'n reeks bevindinge gepubliseer wat veral die vinger na die WGO en China wys. Onder andere beweer die verslag dat die WGO die getal gevalle van die koronavirus uit Taiwan verkeerd gepubliseer het en dat die WGO se ignorering van data vroeg in Januarie uit Taiwan tot 'kritieke vertragings' in die tydige ontvangs en akkurate leiding vir WGO-lede in dié vroeë stadium van die uitbraak gelei het.
Terwyl daar steeds 'n skerp toename van die koronavirus in Brasilië is, het President Jair Bolsonaro gister goewerneurs van deelstate uitgedaag om sy dekreet waarvolgens onder andere gimnasiums en haarsalonne kan heropen, in die hof uit te daag. Bolsonaro is sterk gekant teen inperkingsmaatreëls en die spanning tussen sy regering en die regerings van verskeie deelstate het die afgelope tyd toegeneem soos wat Bolsonaro sake-ondernemings aanmoedig om in weerwil van inperkingsmaatreëls te heropen. Hy het selfs 'n dekreet uitgevaardig waarvolgens verskeie ondernemings wat tans nog gesluit is, weer kan heropen. Brasilië het nou die sesde meeste gevalle van die koronavirus in die wêreld nadat die land Duitsland en Frankryk verby gesteek het. Tot dusver het 179 000 mense in Brasilië positief getoets vir die virus terwyl byna 13 000 mens weens COVID-19 oorlede is. Tot dusver is 0,006% van die bevolking van Brasilië aan COVID-19 dood.
Die regering in Ysland het aangekondig dat dié land vanaf 15 Junie weer internasionale reisigers sal ontvang. Persone wat in Ysland aankom sal kan kies tussen 'n toets vir die koronavirus met aankoms of om vir twee weke in kwarantyn te verkeer. Ysland het met 'n slim kwarantynstelsel grootliks die verspreiding van die virus verhoed en wil seker maak dat toerisme na dié land so gou moontlik herstel.
Ook Portugal wil so gou moontlik sy toerismebedryf heropen. Dié land se owerhede het gister aangekondig dat toeriste vanaf die middel van Junie weer verwelkom sal word. Sowat 30 miljoen toeriste besoek Portugal elke jaar, veral gedurende die Europese somervakansie. Sowat 15% van Portugal se Bruto Binnelandse Produk word deur toerisme opgemaak. Portugal se ekonomiese herstel na die resessie in 2008 en 2009 is veral gedryf deur 'n skerp toename in toerisme en daar bestaan kommer dat dit deur die koronapandemie ongedaan gemaak is.
Die regering in Denemarke het aangekondig dat oorblywende inperkingsmaatreëls in dié land ook uitgefaseer gaan word. Denemarke was een van die eerste lande in Europa wat 'n maand gelede begin het om inperkingsmaatreëls uit te faseer. Restaurante en winkelsentrums kan hierdie week heropen. Die infeksiekoers in Denemarke het tot 0,2% gedaal en dié sukses word veral toegeskryf aan Denemarke se uitstekende opsporing- en toetsingstelsel. Denemarke, 'n land met slegs 5,8 miljoen inwoners toets tans sowat 20 000 mense daagliks vir die virus. Tot dusver is 533 mense in Denemarke aan COVID-19 dood.
Die probleme wat die koronapandemie in die Britse ekonomie veroorsaak raak duideliker met 'n vertroulike dokument van die Britse Tesourie wat gister uitgelek het. Volgens dié dokument wat onder leiding van die Minister van Finansies, Rishi Sunak opgestel is, gaan die pandemie die Britse regering 300 miljard Pond kos en sal die regering belasting moet verhoog en sal staatspensioene en die salarisse van staatsamptenare gesny moet word. Brittanje is een van die lande in die wêreld wat die ergste deur die pandemie geraak is met 227 000 mense wat tot dusver positief vir die virus getoets het en 33 000 mense (0,048% van die Britse bevolking) wat weens COVID-19 gesterf het. Die Britse regering beplan om alle kroeë, restaurante, haarsalonne en gimnasiums tot Julie gesluit te hou. 'n Onafhanklike peiling onder kleinsake-eienaars in Brittanje het bevind dat tot een derde van hierdie ondernemings moontlik nooit weer hulle deure sal open nie. Die peiling is onder 5000 Britse sake-ondernemings gedoen en is deur die Federasie van Kleinsake onderneem. Die uitgelekte regeringsdokument beskryf die huidige ekonomiese krisis as die ergste sedert 1945.